**Informatīvais ziņojums**

**"Par atļauju Tieslietu ministrijai (Tiesu administrācijai un Valsts tiesu ekspertīžu birojam) uzņemties papildu saistības un īstenot projektu, piesaistot finansējumu no ārvalstu finanšu instrumenta"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta (turpmāk – MK) lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši MK 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz MK lēmumu par tiesībām uzņemties jaunas valsts budžeta ilgtermiņa saistības.

Tieslietu ministrijas (turpmāk – TM) padotības iestādes – Valsts tiesu ekspertīžu birojs (turpmāk – VTEB)  un Tiesu administrācija (turpmāk – TA) ir izrādījušas iniciatīvu piedalīties ārvalstu finanšu instrumentu finansētos projektu konkursos.

VTEB ir iesaistījies Eiropas Biroja krāpšanas apkarošanai (OLAF) finanšu programmasHercule III (turpmāk – Hercule III) 2019. gada darba programmas, kura ir izveidota pamatojoties uz Regulu Nr. 250/2014[[1]](#footnote-1), atklātā projektu konkursa *Technical Assistance* *(HERCULE-TA-AG-2019-1: Investigation tools and methods)[[2]](#footnote-2)* ietvaros izsludinātajā projektu konkursā (turpmāk – Hercule III konkurss). VTEB būs vadošais partneris projektā.

TA ir ieguvusi tiesības īstenot projektu "E-pierādījumu platformas izstrāde" (turpmāk – TA projekts) Eiropas infrastruktūras savienošanas instrumenta (turpmāk – CEF) 2018. gada darba programmas[[3]](#footnote-3) ietvaros. TA ir projekta īstenotājs, kas TA projektu paredz īstenot nacionālā līmenī bez partneru piesaistes. Saskaņā ar MK 2018. gada 13. novembra sēdes protokollēmuma[[4]](#footnote-4) (prot. Nr. 52., 50. §) "Informatīvais ziņojums "Par pierādījumu elektroniskās apmaiņas sistēmas ieviešanu"" 8. punktu TM pēc projekta pieteikuma ārējā finansējuma piesaistei no CEF apstiprināšanas iesniedz izskatīšanai MK informatīvo ziņojumu par atļauju uzņemties papildu valsts budžeta ilgtermiņa saistības un īstenot projektu, piesaistot finansējumu no CEF.

Lai parakstītu TA projekta līgumu, ir nepieciešams MK lēmums par atļauju TM (TA) uzņemties papildu valsts budžeta ilgtermiņa saistības. Savukārt Eiropas Inovācijas un tīklu izpildaģentūra (turpmāk – INEA) ir noteikusi termiņu TA projekta līguma parakstīšanai – 2019. gada 16. augusts.

Finanšu instrumentos ir noteikts maksimālais finansējuma apjoms, ko iespējams saņemt kā avansa maksājumu no Eiropas Komisijas (turpmāk – EK). Līdz ar to projekta ieviesējiem jāspēj finansēt ne tikai projekta izdevumi, bet arī priekšfinansēt daļu no EK finansējuma, kas tiks saņemts no EK kā noslēguma maksājums pēc projekta noslēguma atskaites apstiprināšanas, kā arī nodrošināt finansējumu neattiecināmo izmaksu (pievienotās vērtības nodoklis (turpmāk – PVN)) segšanai.

Saskaņā ar CEF 2018. gada darba programmas nosacījumiem piešķirtais EK granta finansējums nepārsniedz 75 % no kopējām projekta attiecināmajām izmaksām, līdz ar to vismaz 25 % no tām jālīdzfinansē projekta pieteikuma iesniedzējam. Savukārt saskaņā ar Hercule III nosacījumiem piešķirtais EK granta finansējums nepārsniedz 80 % no kopējām projekta attiecināmajām izmaksām, līdz ar to vismaz 20 % no tām jālīdzfinansē projektu pieteikumu iesniedzējam.

Gan CEF, gan Hercule III vieno nosacījums, ka projekta iesniedzēja finansētā daļa tiek finansēta no līdzekļiem, kas nav ES budžeta līdzekļi. Kā arī pēc projekta noslēguma atskaites apstiprināšanas, TM, saņemot noslēguma maksājumu no EK, ieskaitīs atpakaļ valsts budžetā finanšu līdzekļus priekšfinansējuma ietvaros saņemtajā apjomā.

Ņemot vērā, ka abu projektu ieviešana un to īstenošanas rezultāti veicina tieslietu sistēmas attīstību, kā arī piesaista papildu finanšu līdzekļus valsts budžetam no ES budžeta, TM ir sagatavojusi informatīvo ziņojumu, lai uz tā pamata MK pieņemtu lēmumu atļaut TM (TA un VTEB) uzņemties valsts budžeta ilgtermiņa saistības un īstenot projektus, kas tiek finansēti no ārvalstu finanšu instrumenta. TM nodrošinās, ka projekta, kuram finansējums tiks piesaistīts no ārvalstu finanšu instrumenta, saturs nedublēsies ar projektiem, kas tiek īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par finanšu instrumentiem**

**2.1. Informācija par CEF**

CEF izveidots 2013. gada 11. decembrī ar Eiropas Parlamenta un Padomes 2013. gada 11. decembra regulu (ES) Nr. 1316/2013, ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010[[5]](#footnote-5). Šī regula nosaka metodes, procedūras un nosacījumus ES finansiālā atbalsta saņemšanai transporta, telekomunikāciju un enerģētikas jomās. 2018. gada atbalstāmās prioritātes telekomunikāciju jomā ir noteiktas 2018. gada darba programmā.INEA koordinē projektu konkursus un veic vairākas praktiskas darbības saistībā ar šī instrumenta īstenošanu, piemēram, pārrauga atsevišķus projektu īstenošanas posmus un pieņem budžeta izpildes instrumentus.

CEF sniedz iespēju sagatavot un īstenot kopīgu interešu projektus saskaņā ar Eiropas komunikāciju tīklu politiku transporta, telekomunikāciju un enerģētikas nozarē. CEF jo īpaši atbalsta tādu kopīgu interešu projektu īstenošanu, kuru mērķis ir jaunu infrastruktūru un pakalpojumu attīstīšana un būve vai esošo infrastruktūru un pakalpojumu modernizēšana transporta, telekomunikāciju un enerģētikas nozarēs. CEF sniedz ieguldījumu, lai atbalstītu projektus, kuri nodrošina Eiropas pievienoto vērtību un sniedz lielas priekšrocības sabiedrībai, bet nesaņem pietiekamu finansējumu tirgū.

**CEF telekomunikāciju jomā** ir galvenais ES instruments, lai veicinātu pārrobežu sadarbību starp valsts pārvaldes iestādēm, uzņēmumiem un iedzīvotājiem, izvietojot elektronisko (ciparu) pakalpojumu infrastruktūras (DSIs) un platjoslas tīklus. Atbalstītie projekti sekmēs Eiropas ekosistēmas izveidi ar savietojamiem un savstarpēji saistītiem  elektroniskajiem (vai ciparu) pakalpojumiem, kas stiprinās vienotu elektronisko pakalpojumu tirgu.

Laika posmā no 2014. līdz 2020. gadam telekomunikāciju nozarei paredzēti 1,04 miljardi EUR.

Telekomunikāciju nozarē ES finansiālā palīdzība nepārsniedz:

* 1. attiecībā uz darbībām vispārējo pakalpojumu jomā – 75 % no atbilstīgajām izmaksām;
  2. attiecībā uz horizontālām darbībām, tostarp infrastruktūras kartēšanai, mērķsadarbībai un tehniskajai palīdzībai – 75 % no atbilstīgajām izmaksām.

Pamatpakalpojumu platformas parasti finansē, izmantojot iepirkumu. Izņēmuma gadījumos tās var finansēt ar dotāciju, kas sedz līdz 100 % no atbilstīgajām izmaksām, neskarot līdzfinansējuma principu.

**2.2. Informācija par Hercule III**

Hercule III pieņemta ar Eiropas Parlamenta un Padomes 2014. gada 26. februāra regulu Nr. 250/2014, ar ko izveido programmu darbību veicināšanai ES finanšu interešu aizsardzības jomā (programma *Hercule III*) un atceļ Lēmumu Nr. 804/2004/EK[[6]](#footnote-6). Hercule III konkrētais mērķis ir novērst un apkarot krāpšanu, korupciju un jebkādas citas nelikumīgas darbības, kas ietekmē ES finanšu intereses. Hercule III darbības mērķi ir šādi:

1. uzlabot krāpšanas un citu nelikumīgu darbību novēršanu un izmeklēšanu salīdzinājumā ar pašlaik sasniegto līmeni, stiprinot transnacionālu un daudznozaru sadarbību;
2. panākt lielāku ES finanšu interešu aizsardzību pret krāpšanu, veicinot informācijas, pieredzes un labākās prakses apmaiņu, tostarp darbinieku apmaiņu;
3. stiprināt cīņu pret korupciju un citām nelikumīgām darbībām, sniedzot tehnisku un darbības atbalstu izmeklēšanai valstīs, un jo īpaši muitas un tiesībaizsardzības iestādēm;
4. ierobežot šobrīd apzināto ES finanšu interešu pakļautību krāpšanai, korupcijai un citām nelikumīgām darbībām, lai būtiskās riska jomās samazinātu nelikumīgas ekonomikas attīstību, piemēram, organizēto krāpšanu, tostarp cigarešu kontrabandu un viltošanu;
5. veicinot tiesību salīdzinošo analīzi, uzlabot specifiskās juridiskās un tiesas aizsardzības – kas Savienības finanšu intereses aizsargā pret krāpšanu – attīstības pakāpi.

Hercule III ietvaros laika posmā no 2014. gada 1. janvāra līdz 2020. gada 31. decembrim dalībvalstīm kopumā ir pieejami 104,9 miljoni *euro*. Hercule III finansējums paredzēts projektiem, kuros, piemēram, valstu iestādes var iegādāties rentgena skenerus un cita veida tehnisko aprīkojumu, lai apturētu kontrabandu un citas noziedzīgas aktivitātes. Hercule III atbalsta arī apmācību īstenošanu. Hercule III 2019. gada darba programmas ietvaros tika izsludināti desmit projektu konkursi šādās programmās:

1. tehniskais atbalsts;
2. apmācības un konferences;
3. tiesību apmācības un pētījumi.

**3. Informācija par finanšu projektiem**

**3.1. TA projekts**

TA projekts tika iesniegts un apstiprināts CEF atklātā projektu konkursā telekomunikāciju jomā "Eiropas e-Tiesiskuma portāls" CEF-TC-2018-4[[7]](#footnote-7). Projekta iesniedzējs ir TA un TA projekts tiks īstenots bez partneriem.

INEA ir noteikusi termiņu TA projekta līguma parakstīšanai – 2019. gada 16. augusts.

TA projektu plānots īstenot no 2019. gada septembra līdz 2020. gada augustam.

TA projekta mērķis ir stiprināt tieslietu sistēmas efektivitāti, padarot izmeklēšanas un tiesvedības procesus ātrākus un efektīvākus, nodrošinot pierādījumu elektronisku un drošu apmaiņu starp ES dalībvalstīm, ieviešot EK izstrādāto *e-Evidence* jeb e-pierādījumu sistēmu.

TA projekta ietvaros tiks ieviesta EK *e-Evidence* sistēma pierādījumu elektroniskai apmaiņai starp ES dalībvalstīm. Šis pierādījumu elektroniskās apmaiņas risinājums projekta ietvaros tiks sagatavots un uzstādīts uz TA šī projekta ietvaros sagatavotas E-CODEX platformas infrastruktūras, nodrošinot drošu un ātru, kā arī efektīvu datu apmaiņu ar pierādījumu saņēmējiem dalībvalstu atbildīgajās institūcijās.

Elektroniska pierādījumu apmaiņa starp ES dalībvalstīm sekmēs attīstību un efektivitāti starptautiskajā sadarbībā krimināltiesību jomā, nodrošinot vienādu, drošu un ātru pierādījumu nodošanu un saņemšanu starp procesā iesaistīto personu dalībvalstīm, tādā veidā paātrinot un padarot efektīvāku gan starptautiskās sadarbības procesu, gan izmeklēšanas un tiesvedības procesu Latvijā.

TA projekta ietvaros tiks attīstīta un papildus izveidota, sagatavojot E-CODEX platformu, droša pierādījumu elektroniskas apmaiņas sistēmas (*e-Evidence*) infrastruktūra, ievērojot esošās informācijas sistēmu infrastruktūras attīstības stratēģiju.

TA projekta ietvaros tiks organizētas plašas iesaistīto institūciju (prokuratūra, policija, tiesas u.c.) darbinieku apmācības *e-Evidence* sistēmas lietošanai, kā arī informatīvā kampaņa ar mērķi veicināt jaunā ieviestā pierādījumu apmaiņas risinājuma atpazīstamību nozares profesionāļu vidū un popularizējot jauno tehnoloģiju risinājuma priekšrocības sabiedrībā, tādā veidā stiprinot tieslietu nozares novērtējumu sabiedrībā, padarot kriminālprocesu ātrāku un efektīvāku.

TA projekta ietvaros tiks izvērtēta arī pašreizējā situācija pierādījumu apmaiņas jomā starp dalībvalstīm gan nacionālā līmenī, gan pētot labo praksi ES dalībvalstīs. Papildus minētajam tiks apzināti nepieciešamie grozījumi un papildinājumi normatīvo aktu jomā, kas regulē pierādījumu apmaiņas kārtību starptautiskās sadarbības jomā ES dalībvalstu starpā.

Kopējais TA projekta budžets ir 221 276 EUR, no tā ES finansējums veido 75 % jeb 165 957 EUR, bet nepieciešamais nacionālais līdzfinansējums ir 25 % jeb 55 319 EUR.

Saskaņā ar TA projekta nosacījumiem EK mēneša laikā pēc TA projekta līguma parakstīšanas pārskaitīs TA priekšfinansējumu 50 % apmērā jeb 82 979 EUR no ES finansējuma, savukārt 50 % jeb 82 978 EUR tiks pārskaitīti pēc TA projekta gala atskaites apstiprināšanas.

Saskaņā ar EK finansēto projektu īstenošanas nosacījumiem, PVN ir neattiecināmās izmaksas. Līdz ar to, TA projekta īstenošanas laikā pasākumiem, kuriem saskaņā ar Latvijas normatīvo regulējumu ir jāpiemēro PVN likme, papildus ir nepieciešams finansējums neattiecināmo izmaksu (PVN) segšanai 44 694 EUR apmērā.

Līdz ar to kopējais plānotais TA budžets, tai skaitā, neattiecināmo izmaksu segšanai, TA projekta ietvaros ir 265 970 EUR, t.sk.

1. 8448 EUR komandējumu izdevumi (ceļš, viesnīca, dienas nauda);
2. 42 000 EUR pakalpojuma līgumu izmaksas (esošās situācijas analīzes ziņojuma, iekļaujot starptautisko pieredzi, izstrāde);
3. pierādījumu elektroniskās apmaiņas risinājuma izstrādes izmaksas161 428 EUR, tajā skaitā, serveru, datu glabātavu iegādes un lietotāju apmācību izmaksas;
4. citas projekta izmaksas 9400 EUR apmērā, iekļaujot publicitātes kampaņas izmaksas, audita izmaksas u.c.;
5. 44 694 EUR neattiecināmo izmaksu (PVN) segšanai par preču un pakalpojumu iegādi TA projekta rezultātu ieviešanai.

|  |  |
| --- | --- |
|  | **Kopējais finansējums, EUR** |
| **EK finansējums (kopējais)** | 165 957 |
| **Nacionālais līdzfinansējums (nacionālais finansējums)** | 55 319 |
| **Priekšfinansējums (nacionālais finansējums)** | 82 978 |
| **Finansējums neattiecināmo izdevumu segšanai (nacionālais finansējums)** | 44 694 |
| **KOPĀ** | **348 948** |

TA nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2019** | **2020** | **2021** | **KOPĀ** |
| **Avansa/noslēguma maksājums** | 82 979 | 0,00 | 82 978 | 165 957 |
| **Attiecināmie izdevumi (EK līdzfinansējums) TA budžeta daļai** | 102 308 | 63 649 | 0,00 | 165 957 |
| **Attiecināmie izdevumi (Nacionālais līdzfinansējums)** | 32 680 | 22 639 | 0,00 | 55 319 |
| **Attiecināmie izdevumi – priekšfinansējums (Nacionālais finansējums)** | 19 329 | 63 649 | 0,00 | 82 978 |
| **Neattiecināmie izdevumi (Nacionālais finansējums)** | 26 573 | 18 121 | 0,00 | 44 694 |

TA projekta īstenošanai nepieciešamais valsts budžeta līdzfinansējums, priekšfinansējums un neattiecināmās izmaksas (PVN) tiks pārdalīti no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc TA projekta īstenošanas un attiecināmo izmaksu apstiprināšanas INEA veiks noslēguma maksājumu 82 978 EUR apmērā, kas tiks atmaksāts valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**3.2. Projekts** **"Tabakas un citu augu izcelsmes vielu izpētes kapacitātes celšana"**

Projekts "Tabakas un citu augu izcelsmes vielu izpētes kapacitātes celšana" (turpmāk – VTEB projekts) iesniegts Hercule III 2019. gada darba programmas atklātā projektu Hercule III konkursa ietvaros. VTEB projekta iesniedzējs ir VTEB.

VTEB projektu plānots īstenot 18 mēnešus, periodā no 2020. gada 1. janvāra līdz 2021. gada 30. jūnijam.

Kopējais VTEB projekta budžets ir 509 777 EUR. No tā ES līdzfinansējums veido 80 % jeb 407 822 EUR, nepieciešamais nacionālais līdzfinansējums ir 20 % jeb 101 955 EUR.

VTEB projekta **mērķis** ir paaugstināt VTEB tabakas un citu augu izcelsmes objektu izpētes kapacitāti, lai nodrošinātu tiesībsargājošajām iestādēm augstas kvalitātes pierādījumus ekonomisko noziegumu izmeklēšanā. Projekta **apakšmērķi**: tehniskās kapacitātes stiprināšana tabakas un augu izcelsmes vielu izpētei; augu izcelsmes DNS laboratorijas izveide un ekspertīzes metodes izstrāde augu DNS izpētei; tiesu ekspertu apmācība augu izcelsmes DNS izpētē.

VTEB projekts ir nozīmīgs, jo paredzētās iekārtas un augu izcelsmes DNS laboratorija būtiski paaugstinās VTEB kapacitāti sniegt augstas kvalitātes pierādījumus finanšu un ekonomisko noziegumu izmeklēšanā. Ņemot vērā, ka ēnu ekonomikas īpatsvars Latvijā ir būtisks, finanšu un ekonomiskie noziegumi ik gadu rada ievērojamus zaudējumus valsts budžetam, tādēļ tiesu ekspertīzes iespēju stiprināšana šo noziegumu izmeklēšanā ir valstiski nozīmīga. VTEB ir vienīgā ekspertīžu iestāde valstī, kas veic augu izcelsmes vielu botānisko ekspertīzi. Šis ir pieprasīts tiesu ekspertīžu veids, kurā, starp citiem jautājumiem, tiek atbildēts, vai aizturētās preces (piemēram, cigaretes) satur tabaku, vai konfiscētā marihuāna satur kanabinoīdus.

Paredzētās iekārtas ir īpaši efektīvas nelegālas izcelsmes tabakas, marihuānas un citu augu izcelsmes objektu izpētē. Augu DNS laboratorija ļaus attīstīt pavisam jaunu ekspertīžu virzienu – tabakas un augu DNS izpēti tiesu ekspertīzes vajadzībām, kas ļaus ne tikai identificēt tabakas vai augu daļiņu klātbūtni, bet arī noteikt to izcelsmi. Tādējādi ļaujot sasaistīt konfiscētās vielas vai izstrādājumus ar to audzēšanas vai pārstrādes vietu (piemēram, marihuānu ar lauku, kurā tā ir izaudzēta).

**VTEB ieguvums**– VTEB projekts sniegs iespēju ievērojami paaugstināt VTEB tehnisko kapacitāti tabakas un augu izcelsmes vielu izpētes jomā, ļaujot iegādāties iekārtas, kuras VTEB bez ES līdzfinansējuma par saviem līdzekļiem nevarētu iegādāties to dārdzības dēļ.

VTEB kopējie plānotie attiecināmie izdevumi ir 509 777 EUR –Hercule III finansējums 80 % apmērā jeb 407 822 EUR, savukārt nacionālais līdzfinansējums 20 % apmērā jeb 101 955 EUR. Saskaņā ar Hercule III konkursa nosacījumiem avansa maksājums būs 50 % apmērā no Hercule III finansējuma daļas jeb 203 911 EUR (tiks pārskaitīts 30 dienu laikā pēc līguma parakstīšanas), savukārt noslēguma maksājums būs 50 % apmērā no Hercule III finansējuma daļas jeb 203 911  EUR (tiks pārskaitīts 60 dienu laikā pēc projekta noslēguma ziņojuma un noslēguma finanšu ziņojuma apstiprināšanas). Papildus VTEB projektā ir plānoti neattiecināmie izdevumi PVN segšanai 99 843 EUR apmērā (iekārtām, materiāliem un viesnīcas pakalpojumiem). Līdz ar to kopējais nepieciešamais valsts budžeta finansējuma apmērs (ieskaitot līdzfinansējumu, priekšfinansējumu un finansējumu neattiecināmo izdevumu (PVN) segšanai) projekta izdevumu segšanai ir 405 709 EUR.

Līdz ar to kopējais plānotais VTEB budžets, tai skaitā, neattiecināmo izmaksu segšanai, VTEB projekta ietvaros ir 609 620 EUR, t.sk.

1. 432 317 EUR laboratorijas iekārtu iegādei;
2. 38 440 EUR materiālu iegādei;
3. 16 500 EUR pakalpojumiem (samaksa lektoriem, iepirkuma speciālistam);
4. 22 520 EUR komandējuma izdevumi (ceļš, viesnīca, dienas nauda VTEB darbiniekiem un ārvalstu lektoriem);
5. 99 843 EUR neattiecināmi izmaksu (PVN) segšanai par preču un pakalpojumu iegādi VTEB projekta rezultātu ieviešanai.

|  |  |
| --- | --- |
|  | **Kopējais finansējums, EUR** |
| **EK finansējums** | **407 822** |
| **Nacionālais līdzfinansējums (nacionālais finansējums)** | **101 955** |
| **Priekšfinansējums (nacionālais finansējums)** | **203 911** |
| **Finansējums neattiecināmo izdevumu segšanai (nacionālais finansējums)** | **99 843** |
| **KOPĀ** | **813 531** |

VTEB projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |
| --- | --- | --- | --- |
|  | **2020** | **2021** | **KOPĀ** |
| **Avansa/noslēguma maksājums** | **203 911** | **203 911** | **407 822** |
| **Attiecināmie izdevumi (EK līdzfinansējums)** | **203 911** | **0** | **203 911** |
| **Attiecināmie izdevumi (Nacionālais līdzfinansējums)** | **91 815** | **10 140** | **101 955** |
| **Attiecināmie izdevumi – priekšfinansējums (Nacionālais finansējums)** | **163 351** | **40 560** | **203 911** |
| **Neattiecināmie izdevumi (Nacionālais finansējums)** | **94 823** | **5 020** | **99 843** |

Sekmīgai VTEB projekta īstenošanai nepieciešamais valsts budžeta priekšfinansējums tiks pārdalīts no budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc projekta īstenošanas un attiecināmo izmaksu apstiprināšanas EK veiks noslēguma maksājumu 203 911 EUR apmērā, kas tiks atmaksāts valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**4. Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektos iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, projektu veiksmīgai īstenošanai nepieciešams:

1. atļaut TM (TA) uzņemties papildu valsts budžeta ilgtermiņa saistības par TA projekta īstenošanu CEF ietvaros;
2. atļaut TM (VTEB) uzņemties papildu valsts budžeta ilgtermiņa saistības par VTEB projekta īstenošanu Hercule III ietvaros;
3. paredzēt, ka atbilstoši noslēgtā projekta līguma nosacījumiem nepieciešamais finansējums nacionālā līdzfinansējuma, priekšfinansējuma un neattiecināmo izmaksu segšanai tiks nodrošināts no 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Ministru prezidenta biedrs,

tieslietu ministrs Jānis Bordāns

*Apinis 67517758*

[*Raimonds.Apinis@vteb.gov.lv*](mailto:Raimonds.Apinis@vteb.gov.lv)

*Karlsone-Djomkina 26458289*

[*Agnija.Karlsone-Djomkina@ta.gov.lv*](mailto:Agnija.Karlsone-Djomkina@ta.gov.lv)

*Urtāne 67036848*

[*Alise.Urtane@tm.gov.lv*](mailto:Alise.Urtane@tm.gov.lv)

1. Eiropas Parlamenta un Padomes 2014. gada 26. februāra regula (ES) Nr. 250/2014 ar ko izveido programmu darbību veicināšanai ES finanšu interešu aizsardzības jomā (programma Hercule III) un atceļ Lēmumu Nr. 804/2004/EK (OJ L 84, 20.3.2014, p. 6). [↑](#footnote-ref-1)
2. <https://ec.europa.eu/info/funding-tenders/opportunities/portal/screen/opportunities/topic-details/hercule-ta-2019-01> [↑](#footnote-ref-2)
3. <https://ec.europa.eu/inea/sites/inea/files/annex-cef_telecom_2018_wp.pdf> [↑](#footnote-ref-3)
4. <http://tap.mk.gov.lv/lv/mk/tap/?dateFrom=2018-05-21&dateTo=2019-05-21&text=TA-2270&org=0&area=0&type=0> [↑](#footnote-ref-4)
5. <https://eur-lex.europa.eu/legal-content/LV/TXT/PDF/?uri=CELEX:32013R1316&from=EN> [↑](#footnote-ref-5)
6. <http://eur-lex.europa.eu/legal-content/LV/TXT/HTML/?uri=CELEX:32014R0250&from=EN> [↑](#footnote-ref-6)
7. <https://ec.europa.eu/inea/sites/inea/files/2018-4_european_ejustice_portal_call_text_final_28062018.pdf> [↑](#footnote-ref-7)